CELEX: 22005D0466
Language: mt
Date: 2004-04-19 00:00:00
Title: Deċiżjoni tal-Kunsill ta’ Assoċjazzjoni UE-Marokk tad- 19 ta' April 2004 li tadotta regolamenti neċessarji għall-implimentazzjoni tar-regoli tal-kompetizzjoni

16.6.2006   
            
            
               MT
            
            
               Il-Ġurnal Uffiċjali ta’ l-Unjoni Ewropea
            
            
               210
            
         DEĊIŻJONI TAL-KUNSILL TA’ ASSOĊJAZZJONI UE-MAROKK
   tad-19 ta' April 2004
   li tadotta regolamenti neċessarji għall-implimentazzjoni tar-regoli tal-kompetizzjoni
   (2005/466/KE)
   IL-KUNSILL TA’ ASSOĊJAZZJONI UE-MAROKK,
   Wara li kkunsidra l-Ftehim Ewro-Mediterranju li jistabbilixxi assoċjazzjoni bejn il-Komunitajiet Ewropej u l-Istati Membri tagħhom, min-naħa l-waħda, u r-Renju tal-Marokk, min-naħa l-oħra (1) (minn hawn ‘l isfel imsejjaħ “il-Ftehim”),
   Billi:
   
               (1)
            
            
               Żona ta’ kummerċ ħieles bejn l-UE u l-Marokk għandha tiġi stabbilita sa mhux aktar tard mit-28 ta’ Frar 2012.
            
         
               (2)
            
            
               L-Artikolu 36 (3), tal-Ftehim jipprevedi l-eżistenza ta’ modi amministrattivi ta’ kooperazzjoni bejn il-Partijiet biex tkun faċilitata l-implimentazzjoni tal-paragrafi 1 u 2 ta’ dan l-Artikolu u l-possibiltà li jkunu adotti miżuri ta’ kooperazzjoni teknika.
            
         
               (3)
            
            
               L-Artikolu 36 (3) tal-Ftehim jipprevedi li l-Kunsill ta’ Assoċjazzjoni jadotta ir-regolamenti neċessarji għall-implimentazzjoni ta’ regoli tal-kompetizzjoni fi żmien ħames snin li jibdew jgħoddu mid-data tad-dħul fis-seħħ tal-Ftehim,
            
         IDDEĊIEDA KIF ĠEJ:
   Artikolu uniku
   1.   Mekkaniżmu ta’ kooperazzjoni bejn l-awtoritajiet tal-Partijiet responsabbli għall-implimentazzjoni tar-regoli tal-kompetizzjoni huwa stabbilit fl-Anness.
   2.   L-awtoritajiet tal-kompetizzjoni tal-Partijiet jinfurmaw lis-sotto-kumitat “Suq Intern” tal-Kumitat ta’ Assoċjazzjoni dwar l-implimentazzjoni u l-kooperazzjoni stabbilita fil-kwadru tal-mekkaniżmu msemmi fil-paragrafu 1.
   3.   Din id-Deċiżjoni tidħol fis-seħħ fil-jum ta’ l-adozzjoni tagħha.
   
      Magħmula fi Brussell, 19 ta' April 2004.
      
         
            Għall-Kunsill ta' Assoċjazzjoni
         
         B. COWEN
      
   
   
      (1)  ĠU L 70, 18.3.2000, p. 2. Ftehim emendat l-aħħar permezz ta’ l-Iskambju ta’ Ittri tad-29 ta’ Novembru 2002 (ĠU L 333, 10.12.2002, p. 23).
   
      ANNESS
      
         FTEHIM TA’ ASSOĊJAZZJONI UE-MAROKK
         Mekkaniżmu ta’ kooperazzjoni bejn l-awtoritajiet tal-Partijiet responsabbli għall-implimentazzjoni tar-regoli tal-kompetizzjoni
         KAPITOLU I
         DISPOŻIZZJONIJIET ĠENERALI
         1.   Għanijiet
         1.1   Każijiet ta’ prattiki kuntrarji għall-Artikolu 36(1) (a)(b), tal-Ftehim huma regolati f’konformità mal-leġislazzjoni rilevanti, b’mod li jkun evitat kull effett ta’ dannu fuq il-kummerċ u l-iżvilupp ekonomiku, kif ukoll l-effett negattiv li tali prattiki jista’ jkollhom fuq l-interessi importanti tal-Parti l-oħra.
         1.2   Il-kompetenza ta’ l-awtoritajiet tal-kompetizzjoni tal-Partijiet biex jirregolaw dawn il-każijiet tiġi mir-regoli eżistenti tal-liġijiet rispettivi tagħhom dwar il-kompetizzjoni, wkoll meta dawn ir-regoli jkunu applikati għal intrapriżi li jkunu barra mit-territorji rispettivi tagħhom.
         1.3   L-għan tad-dispożizzjonijiet huwa li jkunu promossi l-kooperazzjoni u l-koordinazzjoni bejn il-Partijiet fl-applikazzjoni tal-liġi tagħhom tal-kompetizzjoni sabiex jiġi evitat li restrizzjonijiet fuq il-kompetizzjoni ixekklu jew jannullaw l-effetti ta’ benefiċċju li għandhom jirriżultaw mil-liberalizzazzjoni progressiva tal-kummerċ bejn il-Komunità u l-Marokk.
         2.   Definizzjonijiet
         Għall-finijiet tar-regoli, wieħed għandu jifhem bi:
         
                     a)
                  
                  
                     “liġi tal-kompetizzjoni”:
                     
                                 (i)
                              
                              
                                 għall-Komunità Ewropea (“il-Komunità”), l-Artikoli 81 u 82 ta-Trattat tal-KE, ir-Regolament (KEE) Nru 4064/89 tal-Kunsill tal-21 ta’ Diċembru 1989 dwar il-kontroll ta’ operazzjonijiet ta’ konċentrazzjoni bejn l-intrapriżi (1) u l-leġislazzjoni sekondarja relatata adottat mill-Komunità;
                              
                           
                                 (ii)
                              
                              
                                 għall-Marokk, il-liġi nru 06/99 dwar il-Liberalizzazzjoni tal-Prezzijiet u tal-Kompetizzjoni tat-2 rabii I 1421 (5 ta’ Ġunju 2000), kif ukoll il-leġislazzjoni sekondarja relatata;
                              
                           
               
                     b)
                  
                  
                     “Awtorità tal-kompetizzjoni”:
                     
                                 (i)
                              
                              
                                 għall-Komunità, il-Kummissjoni tal-Komunitajiet Ewropej fl-eżerċizzju tal-kompetenza li tagħtiha l-liġi tal-kompetizzjoni tal-Komunità, u
                              
                           
                                 (ii)
                              
                              
                                 għall-Marokk, il-Ministru Delegat responsabbli mill-Affarijiet Ekonomiċi, l-Affarijiet Ġenerali u t-Tiġdid ta’ l-Ekonomija;
                              
                           
               
                     ċ)
                  
                  
                     “miżuri ta’ applikazzjoni”: kull attività li tapplika l-liġi tal-kompetizzjoni permezz ta’ investigazzjoni jew ta’ proċedura mwettqa mill-awtorità tal-kompetizzjoni ta’ Parti u li tista’ twassal għall-imposizzjoni ta’ sanzjonijiet jew ta’ miżuri korrettivi.
                  
               
                     d)
                  
                  
                     “att li jmur kontra l-kompetizzjoni” u “aġir u prattika restrittivi tal-kompetizzjoni”: kull aġir jew operazzjoni li mhix awtorizzata bis-saħħa tal-liġi tal-kompetizzjoni ta’ Parti u li tista’ twassal għall-imposizzjoni ta’ sanzjonijiet jew ta’ miżuri korrettivi.
                  
               KAPITOLU II
         KOOPERAZZJONI U KOORDINAZZJONI
         3.   Notifika
         3.1   L-awtorità tal-kompetizzjoni ta’ kull Parti tinnotifika lill-awtorità tal-kompetizzjoni tal-Parti l-oħra bil-miżuri ta’ applikazzjoni li hi tieħu jekk:
         
                     a)
                  
                  
                     il-Parti li tkun qed tinnotifika tikkonsidra li huma jkollhom xi interess għall-miżuri ta’ applikazzjoni tal-Parti l-oħra;
                  
               
                     b)
                  
                  
                     jistgħu jaffettwaw b’mod konsiderevoli interessi importanti tal-Parti l-oħra;
                  
               
                     ċ)
                  
                  
                     iwasslu għal restrizzjonijiet ta’ kompetizzjoni li jista’ jkollhom effetti diretti u sostanzjali fit-territorju tal-Parti l-oħra;
                  
               
                     d)
                  
                  
                     jikkonċernaw atti li jmorru kontra l-kompetizzjoni mwettqa prinċipalment fit-territorju tal-Parti l-oħra;
                  
               
                     (e)
                  
                  
                     jqiegħdu taħt ċerti kondizzjonijiet jew ma jippermettux li ssir azzjoni fit-territorju tal-Parti l-oħra.
                  
               3.2   Safejn ikun possibbli, u sakemm dan ma jmurx kontra l-liġi tal-kompetizzjoni tal-Partijiet u ma jikkompromettix xi investigazzjoni li tkun għaddejja, in-notifika ssir matul il-fażi inizjali tal-proċedura, sabiex tippermetti lill-awtorità tal-kompetizzjoni li tirċievi n-notifika li tesprimi l-fehma tagħha. Din l-awtorità għandha tieħu kont debitu ta’ l-opinjonijiet li tirċievi fit-teħid tad-deċiżjoni tagħha.
         3.3   In-notifiki previsti f’punt 3.1 għandhom ikunu dettaljati biżżejjed sabiex jippermettu li ssir valutazzjoni fir-rigward ta’ l-interessi tal-Parti l-oħra.
         3.4   Il-Partijiet jimpenjaw ruħhom illi jagħmlu n-notifiki msemmija hawn qabel safejn ikun possibbli, fil-limiti tar-riżorsi amministrattivi li jkollhom disponibbli.
         4.   Skambju ta’ informazzjoni u kunfidenzjalità
         4.1   Il-Partijiet jiskambjaw informazzjoni b’mod li jiffaċilitaw l-applikazzjoni tajba tal-liġijiet tal-kompetizzjoni rispettivi tagħhom u sabiex jiffavorixxu għarfien reċiproku aħjar tal-kwadri ġuridiċi rispettivi tagħhom.
         4.2   L-iskambju ta’ informazzjoni huwa suġġett għar-regoli ta’ kunfidenzjalità applikabbli bis-saħħa tal-leġislazzjoni rispettiva taż-żewġ Partijiet. L-informazzjoni kunfidenzjali li d-diffużjoni tagħha mhix permessa b’mod espress jew li, jekk kienet diffuża, tista’ tikkawża preġudizzju lill-Partijiet, ma għandhiex tkun ikkomunikata mingħajr il-kunsens espress tas-sors li minnu toħroġ din l-informazzjoni. Kull awtorità tal-kompetizzjoni tippreserva, safejn ikun possibbli, is-sigriet ta’ l-informazzjoni kollha li tkun mgħoddija lilha b’mod kunfidenzjali mill-awtorità tal-kompetizzjoni l-oħra skond ir-regoli u topponi, bl-istess mod, kull talba magħmula minn terza parti biex tgħaddi din l-informazzjoni mingħajr l-awtorizzazzjoni ta’ l-awtorità tal-kompetizzjoni li tkun tat din l-informazzjoni.
         5.   Koordinazzjoni tal-miżuri ta’ applikazzjoni
         5.1   Kull awtorità tal-kompetizzjoni tista’ tinnotifika lill-oħra x-xewqa tagħha li tikkordina l-miżuri ta’ applikazzjoni f’xi każ partikolari. Din il-koordinazzjoni ma għandhiex iżżomm lill-awtoritajiet tal-kompetizzjoni milli jieħdu deċiżjonijiet awtonomi.
         5.2   Biex ikun determinat il-livell ta’ koordinazzjoni, l-awtoritajiet tal-kompetizzjoni jieħdu f’kunsiderazzjoni:
         
                     (a)
                  
                  
                     ir-riżultati probabbli li l-koordinazzjoni tista’ twassal għalihom;
                  
               
                     (b)
                  
                  
                     jekk għandhiex tinkiseb informazzjoni supplementari;
                  
               
                     (ċ)
                  
                  
                     it-tnaqqis ta’ l-ispejjeż, għall-awtoritajiet tal-kompetizzjoni u l-aġenti ekonomiċi ikkonċernati, u
                  
               
                     (d)
                  
                  
                     it-termini perentorji applikabbli skond il-leġislazzjoni rispettiva tagħhom.
                  
               6.   Konsultazzjonijiet meta interessi importanti ta’ Parti jkunu affetwati b’mod negattiv fit-territorju tal-Parti l-oħra
         6.1   Safejn ikun possibbli u b’mod konformi mal-leġislazzjoni tagħha stess, kull Parti għandha tikkonsidra l-interessi importanti tal-Parti l-oħra meta timplimenta miżuri ta’ applikazzjoni. Meta awtorità tal-kompetizzjoni tikkonsidra li miżura ta’ applikazzjoni meħuda mill-awtorità tal-kompetizzjoni tal-Parti l-oħra skond il-liġi tagħha tal-kompetizzjoni tista’ taffettwa xi interess importanti tal-Parti li hi tirrappreżenta, hi għandha tikkomunika l-fehma tagħha dwar dan lill-awtorità tal-kompetizzjoni l-oħra jew titlob li jinfetħu konsultazzjonijiet ma’ din ta’ l-aħħar. Mingħajr preġudizzju għall-insegwiment ta’ l-azzjoni tagħha fl-applikazzjoni tal-liġi tagħha tal-kompetizzjoni u għal-libertà sħiħa tagħha li tiddeċiedi fl-aħħarnett, l-awtorità tal-kompetizzjoni hekk solleċitata għandha teżamina b’attenzjoni u b’rieda tajba l-opinjonijiet espressi mill-awtorità tal-kompetizzjoni li tagħmel it-talba, u b’mod partikolari kull suġġeriment fir-rigward ta’ mezzi oħra possibbli biex ikunu sodisfatti l-ħtiġijiet u l-għanijiet tal-miżura ta’ applikazzjoni.
         6.2   Meta awtorità tal-kompetizzjoni tikkonsidra li xi intrapriża waħda jew aktar li hemm fit-territorju ta’ waħda mill-Partijiet tikkommetti jew tkun ikkommettiet atti li jmorru kontra l-kompetizzjoni, irrespettivament minfejn joriġinaw, li jaffettwaw b’mod serju l-interessi tal-Parti li hi tirrappreżenta, hi tista’ titlob li jinfetħu konsultazzjonijiet ma’ l-awtorità tal-kompetizzjoni tal-Parti l-oħra, bil-kundizzjoni li jkun mifhum li din il-fakultà tkun eżerċitata mingħajr preġudizzju ta’ xi azzjoni eventwali skond il-liġi tagħha tal-kompetizzjoni u ma tnaqqasx il-libertà ta’ l-awtorità tal-kompetizzjoni kkonċernata milli tiddeċiedi fl-aħħarnett. L-awtorità tal-kompetizzjoni solleċitata għandha tieħu l-miżuri korrettivi adatti skond il-leġislazzjoni fis-seħħ tagħha.
         7.   Kooperazzjoni teknika
         7.1   Il-Partijiet għandhom ikunu lesti għal kooperazzjoni teknika sabiex ikunu jistgħu jużaw l-esperjenza rispettiva tagħhom u biex jirrinforzaw l-applikazzjoni tal-liġi tagħhom tal-kompetizzjoni u tal-politika tagħhom tal-kompetizzjoni, skond ir-riżorsi li għandhom disponibbli.
         7.2   L-attivitajiet ta’ kooperazzjoni li ġejjin jistgħu jkunu kkonsidrati matul il-programm li jakkompanja l-implimentazzjoni tal-Ftehim:
         
                     (a)
                  
                  
                     azzjonijiet ta’ taħriġ bil-għan li jippermettu lill-uffiċjali jiksbu esperjenza prattika;
                  
               
                     (b)
                  
                  
                     laqgħat, b’mod partikolari immirati lejn l-uffiċjali;
                  
               
                     (ċ)
                  
                  
                     studji dwar il-liġijiet u l-politika tal-kompetizzjoni sabiex ikun inkuraġġut l-iżvilupp tagħhom.
                  
               8.   Amministrazzjoni tal-modi ta’ applikazzjoni
         Is-segwitu u l-valutazzjoni tal-kooperazzjoni f’dan il-qasam huma assigurati mis-sotto-kumitat “Suq Intern” maħluq fi ħdan il-Ftehim b’Deċiżjoni tal-Kunsill ta’ Assoċjazzjoni fl-24 ta’ Frar 2003.
         9.   Emendi u aġġornament tar-regoli
         Il-Kunsill ta’ Assoċjazzjoni, wara konsultazzjoni minn qabel ma’ l-Awtoritajiet tal-kompetizzjoni, jista’ jemenda dawn ir-regoli.
      
      
         (1)  ĠU L 395, 30.12.1989, p. 1. Regolament kif l-aħħar emendat mir-Regolament (KE) Nru 1310/97 (ĠU L 180, 9.7.1997, p. 1.)